**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL SKOLŲ UŽ VALSTYBINĖS ŽEMĖS NUOMĄ PRIPAŽINIMO BEVILTIŠKOMIS IR JŲ NURAŠYMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projekto esmė ir tikslas – pripažinti beviltiškomis valstybinės žemės nuomos mokesčio nepriemokas likviduotų ir iš Juridinių asmenų registro išregistruotų įmonių, įmonių, kurioms antstolio nustatytas skolų išieškojimo negalimumo aktas, fizinio asmens, kuriam antstolio patvarkymu atsisakyta priimti vykdomąjį dokumentą vykdyti ir jas nurašyti iš Klaipėdos miesto savivaldybės administracijos apskaitos, siekiant kaupti apskaitoje tikslią informaciją apie savivaldybės finansinę būklę, nepriemokas, kurios apskaitoje yra nuvertintos pagal viešojo sektoriaus apskaitos standartus.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, vadovaujantis Lietuvos Respublikos Civiliniu kodeksu ir Klaipėdos miesto savivaldybės tarybos 2021 m. balandžio 29 d. sprendimu Nr. T2-91 patvirtintu „Valstybinės žemės nuomos mokesčio administravimo tvarkos aprašu“ bei vykdant Klaipėdos miesto savivaldybės administracijos direktoriaus 2022 m. sausio 27 d. įsakymą Nr. AD1-131 „Dėl Klaipėdos miesto savivaldybės ir Klaipėdos miesto savivaldybės administracijos turto metinės inventorizacijos rezultatų“.

LR Civilinio kodekso 6.128 straipsnio 3 dalyje nustatyta, kad mokestinė prievolė pasibaigia, kai juridinis asmuo likviduojamas, išskyrus įstatymų nustatytus atvejus, kai prievolę turi įvykdyti kiti asmenys.

Gavę antstolio patvarkymą atsisakyti priimti vykdomąjį dokumentą vykdyti, su paaiškinimu, kad skolininko buvimo vieta Lietuvoje nežinoma, nurodytu adresu skolininkas nebegyvena nuo 2015 metų, dėl skolos išieškojimo reikėtų kreiptis į Vokietijoje veikiančias skolų išieškojimo institucijas, įvertinus skolininko skolos dydį ir išieškojimui pradėti reikalingas išlaidas, siūlome pripažinti fizinio asmens skolą beviltiška.

Pagal Juridinių asmenų registro duomenis skolininkų, išvardintų pridedamame sąraše (priedas), prievolių įvykdymas kitiems asmenims neperduotas, įmonės iš JA registro išregistruotos arba Antstolių nustatyti ir pateikti išieškojimo negalimumo aktai.

Finansų skyrius, vadovaudamasis Valstybinės žemės nuomos mokesčio administravimo tvarkos aprašo 77–81 punktais, atsižvelgdamas į atliktos finansinio turto, skolų ir įsipareigojimų inventorizacijos komisijos pateiktus rezultatus, JA registro duomenis apie likviduotus ir išregistruotus asmenis, skolos išieškojimo beviltiškumą patvirtinančius dokumentus, rengia Klaipėdos miesto savivaldybės tarybos sprendimo dėl skolų už valstybinės žemės nuomą pripažinimo beviltiškomis ir jų nurašymo projektą. Mokesčio mokėtojo nepriemokos pripažįstamos beviltiškomis, kai fizinio asmens mokestinė prievolė pasibaigia - antstoliui pateikus patvarkymą atsisakyti priimti vykdomąjį dokumentą vykdyti, juridinį asmenį - likvidavus ir išregistravus iš juridinių asmenų registro, kai prievolių vykdymas neperduotas kitam asmeniui, antstoliui nustačius ir pateiktus išieškojimo negalimumo aktą.

**3. Kokių rezultatų laukiama.**

Kaupti apskaitoje tikslią informaciją apie savivaldybės finansinę būklę, veiklos rezultatus, pripažįstant beviltiškomis fizinių asmenų, išregistruotų įmonių, kurioms antstolio nustatytas skolų išieškojimo negalimumo aktas, žemės nuomos mokesčio nepriemokas, kurios apskaitoje yra nuvertintos pagal viešojo sektoriaus apskaitos standartų reikalavimus, ir jas nurašyti teisės aktų nustatyta tvarka.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Likviduotų ir iš juridinių asmenų registro išregistruotų įmonių, įmonių, kurioms antstolio nustatytas skolų išieškojimo negalimumo aktas, fizinio asmens, valstybinės žemės nuomos mokesčio su delspinigiais nepriemokos suma – 202520,31 Eur. Dėl fizinio ir visų juridinių asmenų nepriemokos buvo parengti ir teikti dokumentai teisminiam išieškojimui, priimti teismo sprendimai, kuriais tenkintas kreditorinis reikalavimas, įsigalioję sprendimai buvo perduoti vykdyti, nepriemokos nebuvo išieškotos, nes neužteko skolininko turto joms padengti.

**6. Lėšų poreikis sprendimo įgyvendinimui.**

Sprendimui įgyvendinti papildomų lėšų nereikia.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – vadovaujantis viešojo sektoriaus apskaitos standartais ir patvirtinta apskaitos politika, apskaitomi tik veiklą vykdančių mokesčio mokėtojų įsiskolinimai ir nurašytos beviltiškomis pripažintos iš Juridinių asmenų registro išregistruotų įmonių, įmonių, kurioms antstolio nustatytas skolų išieškojimo negalimumo aktas, fizinio asmens, dėl kurio priimtas patvarkymas atsisakyti priimti vykdomąjį dokumentą vykdyti, skolos.

Neigiamos pasekmės – negautos savivaldybės biudžeto pajamos iš valstybinės žemės nuomos mokesčio, šio mokesčio delspinigių, kurios nurodytas aiškinamojo rašto 5 punkte.

PRIDEDAMA. Mokesčio mokėtojų kortelės ir LR Juridinių asmenų registro išrašai, 25 lapai.

Skyriaus vedėja Kristina Petraitienė